Yevropada oxirgi olti hafta davomida koronavirus bemorlari orasida vafot etish holatlari qariyb ikki baravarga oshdi. Bu haqda Jahon sog‘liqni saqlash tashkiloti vakili Mariya van Kerkxove ma’lum qildi. Foto: imago Shu bilan birga, uning so‘zlariga ko‘ra, kasallik yuqtirish holatlari kamaymoqda. Kerkxovening ma’lumot berishicha, bu muddat davomida dunyo bo‘yicha o‘limlar soni 60 foizga oshgan. Germaniyada o‘tgan sutkada 28 438 ta yangi holat qayd etildi, deb xabar bermoqda Robert Kox nomidagi institut. Jami kasallik yuqtirganlar soni 1,3 mln nafardan oshgan, 21,4 mingdan ortiq inson vafot etgan. Rossiyada bir kecha-kunduzda 28 137 kishida kasallik aniqlangan, jami kasallik yuqtirganlar soni 2 mln 625 mingdan oshgan, 46,4 ming kishi vafot etgan. Dunyo bo‘yicha esa 71 mln kishida kasallik aniqlangan, 1,6 mln nafar bemor vafot etgan. Eng ko‘p kasallikka chalinish (16,2 mln) va o‘lim (303 mingga yaqin) holatlari AQShga to‘g‘ri keladi.